বিদ্যুতের খরচ মেটাবে কে, এই নিয়ে যোগেশচন্দ্র চৌধুরী কলেজে দুই অধ্যক্ষের দ্বৈরথ। বিবাদ এমন জায়গায় পৌঁছেছে যে, প্রাতঃ বিভাগের (ল’ কলেজ) বিদ্যুৎ সংযোগ বিচ্ছিন্ন করে দিয়েছেন দিবা বিভাগের অধ্যক্ষ। আপাতত, অন্ধকারেই চলছে পড়াশোনা। 
ঘটনাচক্রে, ওই ল’ কলেজ থেকেই আটের দশকে আইন পাশ করেন রাজ্যের মুখ্যমন্ত্রী মমতা বন্দ্যোপাধ্যায়। আবার যোগেশচন্দ্র চৌধুরী কলেজের পরিচালন কমিটির সভাপতি রাজ্যের বিদ্যুৎমন্ত্রী শোভনদেব চট্টোপাধ্যায়।
সূত্রের খবর, আইনের পড়ুয়াদের সকাল সাড়ে ৬টা থেকে বেলা সাড়ে ১১টা পর্যন্ত কার্যত অন্ধকারেই পড়াশোনা করতে হয়। গত ২৭ দিন ধরে চলছে এই অবস্থা। বৃহস্পতিবার এক আইনের ছাত্রী বলেন, ‘‘এমন অবস্থা যে, প্রয়োজনের সময় কলেজের বাইরের সুলভে যেতে হচ্ছে! বিদ্যুৎ সংযোগ না থাকায় কলেজে জলও নেই।’’ এমনকী, গত ২৩ এবং ২৪ ফেব্রুয়ারি বিএ (এলএলবি) এবং বিএ (এলএলবি) অনার্স পরীক্ষার ফর্মও অন্ধকারে বসে ফিলআপ করতে হয়েছে বলে জানালেন ওই ছাত্রী।
দিবা বিভাগের অধ্যক্ষ পঙ্কজ রায়ের দিকে অভিযোগের আঙুল তুলেছেন ল’ কলেজের অধ্যক্ষ সুনন্দা গোয়েন্‌কা। এদিন তিনি বলেন, ‘‘চক্রান্ত করে আমার কলেজের বিদ্যুৎ সংযোগ বন্ধ করেছেন পঙ্কজবাবু। আমায় বিদ্যুতের খরচের তিনভাগের একভাগ দিতে বলা হচ্ছে। আমরা কোথায় পাব?’’ অবশ্য অভিযোগ অস্বীকার করেননি পঙ্কজ। তাঁর দাবি, ‘‘তথ্য দিয়ে জানাতে পারি ল’ কলেজের থেকে কত টাকা পাই আমরা। তাই বাধ্য হয়েই সকালে বিদ্যুৎ সংযোগ বন্ধ রাখার নির্দেশ দিয়েছি।’’ বিদ্যুৎমন্ত্রীর প্রতিক্রিয়া, ‘‘বহুবার চেষ্টা করেও সমস্যার সমাধান করতে পারিনি। ল’কলেজের অধ্যক্ষ কিছুতেই সহযোগিতা করেন না।’’ আজ, শুক্রবার ফের বৈঠকে বসার কথা শোভনদেবের।
২০১৫ সালে নতুন দুই অধ্যক্ষ দায়িত্ব নেওয়ার পর থেকেই কলেজে সমস্যার শুরু বলে কলেজ সূত্রের খবর। পঙ্কজের বক্তব্য, ‘‘গত দু’মাসে কলেজে এক লক্ষ ১০ হাজার ১৪০ টাকার বিদ্যুৎ বিল এসেছে। প্রাত এবং দিবা বিভাগ বিদ্যুৎ ব্যবহার করেছে। কিন্তু বিল মেটানোর সময় টাকা দিতে চান না সুনন্দা।’’ পঙ্কজের অভিযোগ, ‘‘২০০৮ সাল থেকে কলেজ রক্ষণাবেক্ষণের খরচও দেয়নি ল’ কলেজ।’’ সমস্যা মেটাতে বাইরের বিশেষজ্ঞ ইঞ্জিনিয়ারকে দিয়ে পরীক্ষা করানো হয়। তিনিও রিপোর্টে জানান, বিদ্যুৎ খরচের তিনভাগের দু’ভাগ দেবে দিবা বিভাগ আর একভাগ ল’কলেজ। এই রিপোর্টও সুনন্দা মানতে চাননি বলে অভিযোগ।